./data/phi0914/phi00134/phi0914.phi00134.perseus-lat1.xml
Sempronius consul in provinciam profectus in Boiorum primum agrum legiones       duxit  Boiorix tum regulus eorum cum duobus fratribus tota gente concitata ad       rebellandum castra locis apertis posuit, ut appareret dimicaturos, si hostis       finis intrasset   consul ubi, quantae copiae,       quanta fiducia esset hosti, sensit, nuntium ad collegam mittit, ut, si videretur       ei, maturaret venire: se tergiversando in adventum eius rem extracturum             quae causa consuli cunctandi, eadem       Gallis, praeterquam quod cunctatio hostium animos faciebat, rei maturandae erat,       ut, priusquam coniungerentur consulum copiae, rem transigerent   per biduum tamen nihil aliud quam steterunt parati ad       pugnandum, si quis contra egrederetur; tertio subiere ad vallum castraque simul       ab omni parte adgressi sunt   consul arma       extemplo capere milites iussit; armatos inde paulisper continuit, ut et stolidam       fiduciam hosti augeret et disponeret copias, quibus quaeque portis erumperent             duae legiones duabus principalibus portis       signa efferre iussae   sed in ipso exitu ita       conferti obstitere Galli, ut clauderent viam  diu in angustiisaugustiis pugnatum est; nec dextris magis gladiisque gerebatur res, quam scutis       corporibusque ipsis obnixi urgebant, Romani,        ut signa foras efferrent, Galli, ut aut in castra ipsi penetrarent aut exire       Romanos prohiberent   nec ante in hanc aut illam partem       moveri acies potuerunt, quam Q Victorius primi pili centurio et C Atinius tribunus militum, quartae hic, ille secundae  legionis, rem in asperis proeliis saepe temptatam, signa adempta       signiferis in hostis iniecerunt   dum repetunt       enixe signum, priores secundani se porta eiecere   iam hi extra vallum pugnabant quarta legione       in porta haerente, cum alius tumultus ex aversa parte castrorum est exortus  in       portam quaestoriam irruperant Galli resistentisque pertinacius occiderant           L Postumium quaestorem,  cui Tympano fuit       cognomen, et M Atinium et P Sempronium , praefectos socium, et ducentos ferme milites   capta ab ea parte castra erant, donec cohors       extraordinaria, missa a consule ad tuendam quaestoriam portam, et eos, qui intra       vallum erant, partim occidit, partim expulit castris et irrumpentibus obstitit             eodem fere tempore et quarta legio cum       duabus extraordinariis cohortibus porta erupit  ita simul tria proelia circa       castra locis distantibus erant, clamoresque dissoni ad incertos suorum eventus a       praesenti certamine animos pugnantium avertebant   usque ad meridiem aequis viribus ac prope pari spe pugnatum est        labor et aestus mollia et fluida corpora Gallorum et minime patientia sitis cum       decedere pugna coegisset, in paucos restantis impetum Romani fecerunt fusosque       compulerunt in castra   signum inde receptui ab       consule datum est; ad quod pars maior receperunt sese, pars certaminis studio et       spe potiundi castris hostium perstitit ad vallum   eorum paucitate contempta Galli       universi ex castris eruperunt; fusi inde Romani, quae imperio consulis       noluerant, suo pavore ac terrore castra repetunt  ita varia  hinc atque illinc nunc fuga, nunc victoria fuit;  Gallorum tamen ad undecim milia, Romanorum quinque       milia sunt occisa  Galli recepere in intima finium sese; consul Placentiam       legiones duxit   Scipionem alii coniuncto exercitu cum collega       per Boiorum Ligurumque agros populantem isse, quoad progredi silvae paludesque       passae sint, scribunt, alii nulla memorabili gesta re Romam comitiorum causa       redisse